भारत से साझा सीमा परामर्श तंत्र पर काम कर रहा है चीन  
अप्रैल में हुए ब्रिक्स शिखर सम्मेलन के दौरान भारत और चीन के नेता इस तरह के एक तंत्र को विकसित करने पर सैद्वांतिक रूप से सहमत हुए थे।
चीन ने गुरुवार को कहा कि वह भारत के साथ एक साझा परामर्श एवं सहयोग तंत्र स्थापित करने के लिए काम कर रहा है ताकि सीमा से जुड़े मामलों पर विचार किया जा सकेगा।  चीन की विदेश मंत्रालय की प्रवक्ता जियांग यू ने बताया कि इसी साल अप्रैल में हुए ब्रिक्स शिखर सम्मेलन के दौरान भारत और चीन के नेता इस तरह के एक तंत्र को विकसित करने पर सैद्वांतिक रूप से सहमत हुए थे।  भारत में सुरक्षा मामलों की कैबिनेट समिति की ओर से इसे मंजूरी दिए जाने पर प्रतिक्रिया जाहिर करते हुए जियांग ने कहा, नए तंत्र के जरिए सीमा से जुड़े बड़े मामलों को निपटाया जाएगा। इससे सीमावर्ती इलाकों में शांति और पारदर्शिता को लेकर राजनयिक स्तर पर प्रयास भी होंगे।   उन्होंने कहा, मौजूदा समय में दोनों देश कुछ विशेष मुद्दों पर गहन चर्चा कर रहे हैं क्योंकि इस दिशा में बहुत कुछ हो चुका है। प्रवक्ता ने कहा, जहां तक भारत और चीन की सीमा का सवाल है, हमारी स्थिति पूरी तरह से स्पष्ट है। हम उम्मीद करते हैं कि इससे जुड़े मुद्दों का हल गहन बातचीत के जरिए निकाला जाएगा, जो दोनों पक्षों को स्वीकार्य होगा।